《留别丁二仲乔 其二》
清代·方履篯

荔浦同舟约，经春燕不归。孤篷岂吾愿，别泪满君衣。

爱日盟心密，餐霞世侣稀。相期云汉外，明德慰调饥。

作者简介：（1790—1831）清顺天大兴人，字彦闻，号术民。嘉庆二十三年举人，官福建闽县知县。学问赅博，工诗词及骈体文，酷嗜金石文字。有《万善花室文集》、《河内县志》、《伊阙石刻录》等。卒年四十一。